Skūbis Dū

**„Skūbis Dū“** () – kultinė amerikiečių animacinė franšizė, kurią sudaro televizijos serialai, pradėti kurti dar 1969 m. Kūrėjai Džo Rubis (*Joe Ruby*) ir Kenas Spiersas (*Ken Spears*) sukūrė originalų serialą „Skūbi Dū, kurgi tu!“ (angl. *Scooby-Doo, Where Are You!)* „Hanna-Barbera Productions“ nurodymu 1969 m.

Sekmadienio rytais rodytas animacinis serialas apie paauglius Fredį Džounsą (*Fred Jones*), Dafnę Bleik (*Daphne Blake*), Velmą Dinkli (*Velma Dinkley*), Norvilą „Šegį“ Rodžers (*Norville "Shaggy" Rogers*) bei jų kalbantį vokiečių dogą Skūbį Dū, drauge bandančius išspręsti nusikaltimus, kuriuos vykdo paranormaliomis būtybėmis apsimetantys nusikaltėliai, sulaukė didžiulio populiarumo tiek JAV, tiek kitose pasaulio šalyse. 2013 m. „TV Guide“ įvertino „Skūbį Dū“ kaip penktą visų laikų geriausią animacinį filmą.

## Istorija

### Ankstyvieji metai: 1969–1976
#### „Skūbi Dū, kurgi tu!“
Pirmoji „Skūbi Dū, kurgi tu!“ serija debiutavo CBS televizijoje 1969 m. rugsėjo 13 d. Skūbio Dū kalbėsena buvo artima kitame populiariame animaciniame filme „The Jetsons“ rodyto personažo – šuns Astro – kalbėsenai, kurį įgarsino tas pats balso aktorius. 1969–70 m. laikotarpyje iš viso buvo sukurta 17 serijų.

Kiekvienoje serijoje veiksmas vyksta vis kitoje vietoje, į kurią Skūbis Dū ir keturi paaugliai – Fredis, Šegis, Dafnė ir Velma – atvyksta su mikroautobusu pavadinimu Mistikos mašina, išdažytu psichodelinėmis spalvomis ir hipių subkultūrai būdingais vaizdiniais. Serijos metu pagrindiniai veikėjai susiduria su tariama antgamtine būtybe, gąsdinančia vietinius gyventojus, ir drauge bando išsiaiškinti, kas už to slypi. Įprastai jaunuoliai išsiskirsto, siekdami surasti kuo daugiau užuominų, padėsiančių išspręsti paranormalų detektyvą, ir protarpiais yra užpuolami būtybių, norinčių juos atgrasyti nuo tolimesnių paieškų. Ilgainiui draugai supranta, kad jų tiriama paranormali veikla – paprasčiausia apgaulė, ir Fredžio paspęstų spąstų dėka jaunieji detektyvai būtybę pagauna, kuri dažniausiai tebūna kostiumą dėvintis piktadarys. Šį demaskavus kaip kriminalinį nusikaltėlį, užsiėmusį neteisėta veikla prisidengiant paranormalios būtybės istorija, jis yra suimamas bei pasodinamas už grotų. Serijos pabaigoje piktadarys baigdamas savo monologą įprastai priduria: „...aš būčiau išsisukęs nesučiuptas jeigu ne tas didelis šuo su landžiais vaikais!“

**„Naujieji Skūbio Dū filmai“** 

1972 m. rudenį buvo išleistos naujos serijos, trunkančios valandą, programoje pavadinimu „Naujieji Skūbio Dū filmai“ (angl. *The New Scooby-Doo Movies*). Kiekvienoje serijoje figūruoja fiktyvus ar realiame gyvenime egzistuojantis kviestinis svečias, kuris penketui padeda išnarplioti detektyvą. „Hanna-Barbera“ muzikos direktorius Hoitas Kurtinas (*Hoyt Curtin*) serialui sukūrė naują pagrindinę temą, kuri buvo naudojama kone viso Skūbio Dū kūrimo metu. Per 1972–1973 m. laikotarpį buvo sukurti 2 sezonai bei 24 serijos, kuriuos išleidus CBS iki 1976 m. pradėjo transliuoti ankstesnes „Skūbi Dū, kurgi tu!“ serijas. 

## Įvertinimas

Per penkis dešimtmečius „Skūbis Dū“ pelnė du „Emmy“ apdovanojimus – 1989 m. „Daytime Emmy“ nominaciją už „Šuniukas vardu Skūbis Dū“ ir 2003 m. už „Kas naujo, Skūbi Dū?“, kuomet balso aktorė Mindi Koun (*Mindy Cohn*) laimėjo kategorijoje „Nepriekaištinga atlikėja animacinėje programoje“. Mokslo šalininkas Karlas Siganas (*Carl Sagan*) itin palankiai įvertino laidoje figūruojantį skepticizmą į paranormalias temas bei tikino, kad „Skūbio Dū“ analogas suaugusiesiems būtų pravartus visuomenei.

„Skūbis Dū“ išsaugojo reikšmingą gerbėjų bazę, kuri nuosekliai augo nuo XX a. 10 deš. dėl laidos populiarumo tarp vaikų bei nostalgiją jaučiančių tėvų, užaugusių su šiais personažais. Kai kurie televizijos kritikai linkę manyti, jog programos gebėjimas suderinti komedijos, veiksmo ir siaubo žanrus buvo esminė plataus masto sėkmės priežastis. Kaip ir planavo Fredis Silvermanas (*Fred Silverman*) bei „Hanna-Barbera“, „Skūbis Dū“ serijose figūruojančios šmėklos, pabaisos bei nejaukios vietos labiau pasižymi komedijos, o ne siaubo žanrui būdinga stilistika – tai lėmė, kad animacinis serialas buvo tinkamas ir jaunai auditorijai. „Visumoje [„Skūbis Dū“] nėra šiaip laida, kuri pernelyg stimuliuotų vaikų emocijas ir įtampas“, – 2002 m. interviu metu pakomentavo Amerikos vaikų ir žiniasklaidos centro vykdantysis direktorius Deividas Klimanas (*David Kleeman*). „Joje pakankamai linksmybių, kad būtų linksma be kažko, kas jiems sukeltų nerimą ar košmarus.“

Vyresni paaugliai ir suaugusieji pripažino, jog „Skūbis Dū“ jiems patinka dėl jautresnių temų, įskaitant narkotikus bei seksualumą: seriale būta užuominų, kad Šegis galimai vartoja kanapes, o Velma yra lesbietė. Dėl šių klausimų paplitimo populiariojoje kultūroje tokios temos paliestos ir 2002 m. filme „Skūbis Dū“. Vis dėlto kai kurios scenos prieš premjerą buvo iškirptos, siekiant užtikrinti, kad filmas išliktų tinkamas žiūrėti visai šeimai.

Kaip ir daugelis kitų „Hanna-Barbera“ laidų, ankstyvosios „Skūbis Dū“ serijos kartais kritikuojamos dėl produkcijos kokybės ir siužeto. 2002 m. Džeimis Malanovskis (*Jamie Malanowski*) „The New York Times“ tvirtino, kad programoje „paslaptys nėra labai paslaptingos ir humoras vargiai juokingas. O kalbant apie animaciją, na, piešiniai ant jūsų šaldytuvo gali pakonkuruoti.“

## Išnašos